Ma op borgtog ná kinders glo met yster gebrand is | Netwerk24
Deur Werner Beukes 08 April 2019 17:41
Die 27-jarige vrou wat verlede week in Randfontein in die weste van Johannesburg in hegtenis geneem is omdat sy haar kinders na bewering met 'n strykyster gebrand het, sal aan die einde van die maand weer in die hof verskyn.
Sy het die kinders van onderskeidelik vyf en sewe jaar oud na bewering met 'n strykyster op hul hande en bene gebrand omdat hulle haar kos geëet het.
Volgens Hendricks is die kinders sedertdien in die sorg van maatskaplike werkers.
Carmen Hendricks, polisiewoordvoerder, het Maandag by navraag aan Netwerk24 gesê die vrou was in aanhouding maar is Donderdag ná haar hofverskyning op borgtog van R1 000 vrygelaat.
Die vrou se naam word nie bekend gemaak nie om die kinders se identiteit te beskerm.
Volgens Hendricks word sy van kindermishandeling en aanranding met die opset om ernstig te beseer aangekla.
Sy het die kinders na bewering gebrand omdat hulle glo haar KFC-hoender geëet het.
'n Onderwyseres wat verlede Dinsdag gesien het dat die kinders gebrand is, het die owerhede in kennis gestel.
"Die vrou is in haar woonstel in Greenhills in hegtenis geneem. Sy het Donderdag in die landdroshof in Randfontein verskyn en borgtog is toegestaan. Die saak is tot 30 April uitgestel."